Der blev ikke sparet, når den fyrede topchef, Claus Pedersen, holdt seminar med sine ledere. En gang var der seks flasker vin og fire flasker spiritus til 10 mand. En anden gang stod den på 14 kilo kød foruden fisk, skaldyr og to kilo fransk skimmelost til ni mand.

Annonce

AARHUS: Det var ikke mad og drikke, der blev sparet på, når den fyrede topchef, Claus Pedersen, tog på lederseminarer i blandt andet lejede sommerhuse med sine lederkollegaer. Til et seminar for 10 ledere i Natur og Vejservice i et sommerhus ved Ebeltoft i januar 2011 blev der blandt andet indkøbt fisk for 2.000 kr., så deltagerne selv kunne lave sushi til aftensmaden. Og der manglede ikke noget at skylle fisken ned med. Der var indkøbt to flasker cava, fire flasker rødvin, 30 øl, 24 sodavand, en flaske gin, en flaske snaps, en flaske Fernet Branca og en flaske rom, viser en aktindsigt, avisen har fået.

Annonce

Et kilo oksesteg per mand

Da Claus Pedersen og otte ledere i Natur og Vejservice i februar 2012 holdt seminar i et poolhus i Skæring, var der skåret ned på mængden af vin og især spiritus. Til gengæld må deltagerne være gået mere end mætte i seng efter i snit at have sat blandt andet mere end et kilo kød til livs. Til aftensmaden blev der blandt andet indkøbt 6,5 kilo striploin oksesteg, næsten 2,5 kilo oksemørbrad og godt tre kilo hakket oksekød. Derudover små to kilo lammekrone, to pakker tigerrejer, fem canadiske hummere i lage, kammuslinger og to store poser luksusrejer. Desserten har nok været ost. Der er indkøbt forskellige - blandt andet mere end to kilo Fourme Dambert, en Roquefort-agtig skimmelost.

Annonce

Omkring grillen i Blokhus